SET ปิดลบ 12 จุด วิตกเศรษฐกิจชะลอ-บาทอ่อนกด “ฟันด์โฟลว์” ไหลออก
SET ปิดลบ 12 จุด วิตกเศรษฐกิจชะลอ-บาทอ่อนกดดัน “ฟันด์โฟลว์” ไหลออก แนวโน้มพรุ่งนี้ ให้แนวรับ 1,550 -1,544 จุด แนวต้าน 1,568 และ 1,575 จุด  
SET ปิดลบ 12 จุด วิตกเศรษฐกิจชะลอ-บาทอ่อนกดดัน “ฟันด์โฟลว์” ไหลออก แนวโน้มพรุ่งนี้ ให้แนวรับ 1,550 -1,544 จุด แนวต้าน 1,568 และ 1,575 จุด  
4 ก.ค. 2565

นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีจีเอส-ซีเอเอ็มบี (ประเทศไทย) กล่าวว่า ตลาดหุ้นไทยวันนี้ปรับลงจากความกังวลเศรษฐกิจทั่วโลกถดถอยและจำนวนผู้ติดเชื้อโควิดของจีนกลับมาสูงขึ้น ประกอบกับมีแรงขายของนักลงทุนต่างชาติหลังเงินบาทอ่อนค่าหนักสุดในรอบ 5 ปี 6 เดือน ซึ่งหากเงินบาทยังอ่อนค่าลงอีกจะทำให้นักลงทุนต่างชาติขายออกมากขึ้นก็จะเป็นปัจจัยกดดันตลาดเพิ่มขึ้นอีก อย่างไรก็ตาม ปริมาณการซื้อขายวันนี้ยังค่อนข้างเบาบางและลักษณะตลาดซึมลง
นอกจากนี้นักลงทุนคาดว่างบการเงินของบริษัทจดทะเบียนส่วนใหญ่ในไตรมาส 2/65 น่าจะชะลอตัวตามภาวะเศรษฐกิจและเงินเฟ้อที่ปรับสูงขึ้น พร้อมทั้งเก็งว่าตัวเลขเงินเฟ้อไทยเดือน มิ.ย.อาจสูงขึ้นเป็น 7.45% จากเดือน พ.ค.อยู่ที่ 7.1% หากเป็นเช่นนั้นจะเป็นปัจจัยให้การประชุมคณะกรรมการนโยบายการเงิน (กนง.)ในวันที่ 10 ส.ค.นี้ต้องปรับขึ้นดอกเบี้ย และเมื่อดอกเบี้ยมีแนวโน้มสูงขึ้นก็จะกระทบมูลค่าหุ้น วันนี้จึงมีแรงขายลดความเสี่ยงออกมา
อย่างไรก็ตาม คาดว่าเงินเฟ้อในไตรมาส 3/65 จะสูงกว่าไตรมาส 3/64 ที่มีฐานต่ำเพราะเป็นช่วงระบาดโควิดสายพันธุ์เดลต้า
สำหรับแนวโน้มในวันพรุ่งนี้ หากตลาดยืนไม่อยู่ระดับ 1,560 จุดดัชนีน่าจะไหลลงต่อ มองแนวรับที่ 1,550-1,544 จุด แต่หากตลาดยืนได้ก็มองแนวต้านที่ 1,568 และ 1,575 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
PTT มูลค่าการซื้อขาย 2,364.89 ล้านบาท ปิดที่ 34.25 บาท ลดลง 0.25 บาท
ADVANC มูลค่าการซื้อขาย 2,273.01 ล้านบาท ปิดที่ 200.00 บาท เพิ่มขึ้น 2.50 บาท
JASIF มูลค่าการซื้อขาย 2,204.42 ล้านบาท ปิดที่ 9.10 บาท ลดลง 0.40 บาท
TU มูลค่าการซื้อขาย 2,011.64 ล้านบาท ปิดที่ 15.50 บาท ลดลง 1.10 บาท
JAS มูลค่าการซื้อขาย 1,724.82 ล้านบาท ปิดที่ 3.12 บาท ลดลง 0.48 บาท